Addysg, Cymru Enwi, cychwyn a chymhwyso 1 1 Enw’r Gorchymyn hwn yw Gorchymyn Esgobaeth Abertawe ac Aberhonddu (Gwaddolion Addysgol) (Llanfihangel Nant Brân) (Cymru) 2013 a daw i rym ar 1 Hydref 2013. 2 Mae’r Gorchymyn hwn yn gymwys o ran Cymru. Dehongli 2 Yn y Gorchymyn hwn, oni fydd y cyd-destun yn mynnu fel arall— ystyr “asedau’r Sefydliad” (“ the Foundation assets ”) yw’r asedau sy’n cynrychioli’r Gwaddol ar hyn o bryd; ystyr “yr Atodlen” (“ the Schedule ”) yw’r atodlen i’r Gorchymyn hwn; ystyr “yr Esgobaeth” (“ the Diocese ”) yw Esgobaeth Abertawe ac Aberhonddu, ac mae “yr Ymddiriedolaeth Esgobaethol” (“ the Diocesan Trust ”) i’w ddehongli’n unol â hynny; ystyr “y Gwaddol” (“ the Endowment ”) yw’r gwaddol a gynhwyswyd yn y weithred Sefydlu; ystyr “y Sefydliad” (“ the Foundation ”) yw’r sefydliad addysgol a adwaenid fel Sefydliad Ysgol Llanfihangel Nant Brân (a adwaenid yn ddiweddarach fel Neuadd Bentref Llanfihangel Nant Brân) a sefydlwyd gan y weithred Sefydlu; ystyr “y weithred Sefydlu” (“ the Founding deed ”) yw’r weithred a wnaed ar 12 Awst 1862 rhwng (1) John Iestyn Williams Fredericks, Cecil Parsons a Thomas de Winton (2) Yr Hybarch Richard William Payne Davies a’r Parchedig William Winston; mae i “ysgol sefydledig” yr un ystyr a roddir i “foundation school” yn Neddf Safonau a Fframwaith Ysgolion 1998 ; ac mae i “ysgol wirfoddol” yr un ystyr a roddir i “voluntary school” yn Neddf Safonau a Fframwaith Ysgolion 1998. Diddymu hawliau o dan Ymddiriedolaeth Deddf Dychwelyd Safleoedd 3 Mae hawliau unrhyw berson sydd, neu a all ddod yn rhywun sydd, â hawl fel buddiolwr o dan yr ymddiriedolaeth a gododd neu a all fod wedi codi yn rhinwedd adran 1 o Ddeddf Dychwelyd Safleoedd 1987 mewn cysylltiad â’r tir a gynhwysir yn y Gwaddol, wedi eu diddymu drwy’r Gorchymyn hwn. Ymddiriedolwr a breinio 4 1 Mae’r Gorchymyn hwn yn penodi’r Ymddiriedolaeth Esgobaethol i fod yn Ymddiriedolwr— a y Sefydliad; a b asedau’r Sefydliad. 2 Mae’r holl gronfeydd sydd, yn union cyn dyddiad y Gorchymyn hwn, yn eiddo i’r Sefydliad, neu a ddelir mewn ymddiriedolaeth ar gyfer y Sefydliad neu ar gyfer unrhyw berson sydd â hawl fel buddiolwr o dan ymddiriedolaeth a gododd o dan adran 1 o Ddeddf Dychwelyd Safleoedd 1987 (ac eithrio unrhyw gronfeydd a ddelir eisoes gan yr Ymddiriedolaeth Esgobaethol) i’w trosglwyddo i’r Ymddiriedolaeth Esgobaethol, ac mae pob gweithred sy’n angenrheidiol at y diben hwnnw i gael ei chyflawni gan unrhyw berson sy’n dal y cronfeydd hynny. Gweinyddu’r Sefydliad 5 1 Awdurdodir yr Ymddiriedolaeth Esgobaethol i werthu unrhyw eiddo rhydd-ddaliadol neu lesddaliadol sy’n gynwysedig yn asedau’r Sefydliad, a rhaid iddi, hyd nes gwerthir eiddo o’r fath, ei osod a’i reoli fel arall yn unol â’r gyfraith gyffredinol sy’n gymwys i reolaeth eiddo a ddelir mewn ymddiriedolaeth at ddibenion elusennol. 2 Rhaid i’r Ymddiriedolaeth Esgobaethol ddal asedau’r Sefydliad ar yr ymddiriedolaethau statudol unffurf, er budd ysgolion gwirfoddol neu ysgolion sefydledig yr Eglwys yng Nghymru o fewn yr Esgobaeth. 3 Yn yr erthygl hon ystyr “ymddiriedolaethau statudol unffurf” (“ uniform statutory trusts ”) yw’r ymddiriedolaethau a nodir yn yr Atodlen (sef yr ymddiriedolaethau statudol unffurf a nodir yn Atodlen 36 i Ddeddf Addysg 1996 fel y maent yn gymwys mewn perthynas ag asedau’r Sefydliad). Cyfuno 6 Caniateir cyfuno asedau’r Sefydliad ag unrhyw waddol presennol a ddelir at y dibenion a bennir yn yr Atodlen. Huw Lewis Y Gweinidog Addysg a Sgiliau, un o Weinidogion Cymru 22 Awst 2013